इसी क्रम में श्रीमती संतोष नागर जी को पुस्‍तक केे लोकार्पण से पूर्व अपने व्‍याख्‍यान के लिए डा. अतुल ने बुलाया. उन्‍होने अपनी पुस्‍तक के बारे में संक्षिप्‍त में बताया कि कितने संघर्षों में श्री लज्‍जाराम जी ने अपना जीवन व्‍यतीत किया. अनेक भाई बहिनों का जन्‍म हो कर मर जाने से वंशवृद्धि की अंतिम आशा में उनका जन्‍म हुआ और उन्‍होंने वंश की लाज रखी इसलिए उनका नाम लज्‍जा राम रखा गया. आरंभ से ही उन्‍हें हिन्‍दी समाचार पढ़ने का शौक था, तब उन्‍हें जिज्ञासा हुई कि बूँदी से भी एक समाचार पत्र निकाला जाए ताकि बून्‍दी वालेे हिन्‍दी पढ़ने को प्रवृत्‍त हों. उन्होने 1890 में वहाँ पाठशाला के खर्च से गुंजाइश निकाल कर पाक्षिक पत्र ‘सर्वहित’ आरंभ किया जो दस वर्ष तक चला. उसमें न तो राजनीति खबरें होती थीं और न ही बून्‍दी की भली बुरी खबरें दी जाती थीं. पत्र बहुत होनहार था और बाहर और राज्‍य में इसके ग्राहक बढ़ने लगे थे. मूल्‍य इसका राज्‍य में दस आना और डाक द्वारा 1 रुपया था. इसके प्रभाव से ‘सर्वहित’ पत्र में किसी लेख पर झूठे आरोप लगा कर शिक्षा विभाग और रंगनाथ प्रेस को प्रतिबंधित कर दिया गया. इस प्रकार श्री लज्‍जाराम जी का मुंबई जाने का मार्ग प्रशस्‍त हुआ. उनकी निष्‍पक्षता और सात्विकता, सत्‍यनिष्‍ठा से उन्‍हें मुंबई के ज्ञानसागर प्रेस के स्‍वामी पंडित किशन लालजी तक पहुँचा दिया. उन्‍होंने बताया कि श्री लज्‍जाराम जी प्रणीत 24 पुस्‍तकों में से 22 की जानकारी नागरी प्राचरणी सभा काशी (बनारस) के सौजन्‍य से प्राप्‍त हुईं. तीन पुस्‍तकें राजस्‍थान प्रेस से, 15 श्री वैंकटेश्‍वर प्रेस उज्‍जैन से प्रकाशित हुईं, एक प्रारिणी सभा द्वारा प्रकाशित करवायी गयीं तथा एक काशी नगरी से प्रकाशित हुई. एक पुस्‍तक अमुद्रित थी, शेष को दीमक चाट गयी थी.